**Medij: Radio Študent**

**Novinarka: Maša Suša**

**Datum: 24. 6. 2025**

**Pozdravljeni,**

**sem novinarka univerzitetne redakcije Radia Študent. Trenutno pripravljamo oddajo o pomenu akademskega bojkota izraelskih institucij in univerz v povezavi s peticijo, ki so jo pripravili pri European Coordination of Committees and Associations for Palestine. Glavni namen peticije je prekinitev evropskega financiranja izraelskih institucij v okviru programa financiranja raziskav in inovacij Horizon Europe. Univerza v Mariboru v okviru Horizon Europe sodeluje pri več projektih, kjer sodelujejo tudi izraelske institucije in univerze. Med aktivnimi so:**

**• projekt Partnership for the Assessment of Risks from Chemicals (zraven sodeluje izraelsko ministrstvo za zdravje)**

**• projekt Energy-efficient AI-ready Data Spaces (zraven sodeluje Red Hat Israel)**

**• projekt A cost-effective wound healing agent (zraven sodeluje izraelski Technion)**

**Zanima nas naslednje:**

**• Ali bi na Univerzi v Mariboru omenjeno peticijo podprli?**

**• Ali bi bili pripravljeni prekiniti sodelovanje z naštetimi izraelskimi institucijami? Zakaj?**

**• Prosimo še za vsebinsko obrazložitev sodelovanja Univerze v Mariboru na vseh treh naštetih projektih.**

**• Red Hat Israel je podjetje, ki proizvaja programsko opremo. Znano je po tem, da sodeluje z izraelsko vojaško enoto Mamram (okrajšava za Center za računalništvo in informacijske sisteme), ki vsem vojaškim enotam in generalnemu vojaškemu štabu zagotavlja storitve v oblaku in obdelavo podatkov. S podjetjem vaša univerza sodeluje na projektu v okviru Horizon Europe. Glede na to, da je mednarodno sodišče Izrael obsodilo izvajanja genocida oz. vojnih zločinov in zločinov proti človečnosti ter razsodilo, da je nadaljnja prisotnost Izraela na okupiranem palestinskem ozemlju nezakonita, nas zanima, ali bo Univerza v Mariboru prekinila sodelovanje na tem projektu.**

**Odgovori:**

Univerza v Mariboru (UM) v okviru programa Obzorje Evropa sodeluje v več mednarodnih raziskovalnih projektih, katerih sestava temelji na znanstveni odličnosti in komplementarnosti partnerjev. Trenutno sta v teku dva projekta, pri katerih sodelujejo tudi ustanove iz Izraela.

* Projekt PARC – European partnership for the assesment of risks from chemicals  
  združuje 200 partnerskih organizacij iz 28 evropskih držav ter številne strokovnjake iz celega sveta. Glavni namen projekta je spodbujanje inovacij pri procesu ocen tveganja kemikalij, ki bodo prispevale k trajnostni rabi in upravljanju s kemikalijami za varno okolje in zdravje ljudi UM je povezan partner projekta.
* Projekt NABIHEAL – Antimicrobial Nanostructured Biomaterials for Complex Wound Healing je namenjen reševanju dveh potreb v medicini pri celjenju kompleksnih ran: na eni strani cenovno dostopnejšemu zdravljenju okužb ran in preprečevanju zapletov med celjenjem ran, na drugi strani pa strategiji za optimizacijo sestave in učinkovitosti oblog za rane.  
  UM sodeluje pri vodenju delovnega sklopa za fizikalno-kemijsko karakterizacijo biomaterialov.

Pri projektu GREEN.DAT.AI – Energy-efficient AI-ready Data Spaces,katerega cilj je   
usmeriti potencial umetne inteligence k ciljem evropskega zelenega dogovora z razvojem novih energetsko učinkovitih podatkovnih analitičnih storitev velikega obsega je sodelovala ustanova Red Hat Israel, ki je bila takoj po začetku napadov na Gazo **nadomeščena z organizacijo Red Hat Ireland**. Zamenjavo je odobrila Evropska komisija, tako da izraelski partner v konzorciju ne sodeluje več.

**Poudarjamo, da Univerza v Mariboru ne koordinira nobenega izmed zgoraj omenjenih projektov.** Vlogo koordinatorja imajo druge institucije, ki oblikujejo konzorcij partnerjev, upravljajo sodelovanje ter so edine v neposredni komunikaciji z Evropsko komisijo in sprejemajo odločitve o morebitni zamenjavi posameznih partnerjev. Predlagamo, da se za podrobnejše informacije obrnete na koordinatorje projektov ali na Evropsko komisijo.

**Univerza v Mariboru kot ustanova ne podpisuje spletnih peticij.** To je odločitev posameznikov.